Document ID: 32006R0871

KOMISIJAS REGULA (EK) Nr. 871/2006
(2006. gada 15. jūnijs),
ar kuru 2005./2006. tirdzniecības gadam nosaka faktiski saražoto neattīrītas kokvilnas daudzumu, kā arī no tā izrietošo mērķa cenas samazinājumu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Grieķijas Pievienošanās aktu, un jo īpaši tā 4. protokolu par kokvilnu (1),
ņemot vērā Padomes 2001. gada 22. maija Regulu (EK) Nr. 1051/2001 par atbalstu kokvilnas ražošanai (2), un jo īpaši tās 19. panta 2. punkta trešo ievilkumu,
tā kā:
(1)
Komisijas 2001. gada 2. augusta Regulas (EK) Nr. 1591/2001 par kokvilnas atbalsta shēmas piemērošanas kārtību (3) 16. panta 3. punkta pirmajā daļā ir paredzēts, ka faktiski saražotais daudzums kārtējā gadā jānosaka līdz attiecīgā tirdzniecības gada 15. jūnijam.
(2)
Regulas (EK) Nr. 1591/2001 16. panta 3. punkta otrajā daļā ir precizēti nosacījumi, kas jāievēro, lai saražotu neattīrītas kokvilnas daudzumu varētu uzskatīt par faktiski saražotu daudzumu.
(3)
Ņemot vērā iegūtās šķiedras kvalitātes kritēriju, Grieķijas iestādes ir atzinušas, ka atbalsta prasībām atbilst 1 122 445 tonnas neattīrītas kokvilnas.
(4)
Pēc Grieķijas iestāžu sniegtajām ziņām minētās iestādes ir atzinušas, ka uz 2006. gada 15. maiju atbalsta prasībām neatbilst 2 844 tonnas neattīrītas kokvilnas, tostarp 603 tonnas no platībām, kas kļūdaini reģistrētas IAKS un atklātas kontrolpārbaudēs uz vietas, 41 tonnā konstatēts pārmērīgs mitrums un tādējādi tās neatbilst labas un tirgum atbilstīgas kvalitātes prasībām saskaņā ar minētās regulas 15. panta 1. punktu, un ugunsgrēkā iznīcinātas 2 200 tonnas.
(5)
Ugunsgrēku iznīcināto 2 200 tonnu neattīrītās kokvilnas neiekļaušana faktiski saražotajā daudzumā nav pamatota. Šis daudzums turklāt atbilst Regulas (EK) Nr. 1591/2001 16. panta 3. punkta otrās daļas kritērijiem, tāpēc tas ir jāpieskaita 1 122 445 tonnām.
(6)
Tādējādi, ņemot vērā iegūtās šķiedras kvalitātes kritēriju, 2005./2006. tirdzniecības gadā par faktiski saražotu daudzumu jāuzskata 1 124 714 tonnas Grieķijas neattīrītās kokvilnas.
(7)
Ņemot vērā iegūtās šķiedras kvalitātes kritēriju, Spānijas iestādes ir atzinušas, ka atbalsta prasībām atbilst 355 348 tonnas neattīrītas kokvilnas.
(8)
Pēc Spānijas iestāžu sniegtajām ziņām minētās iestādes ir atzinušas, ka uz 2006. gada 15. maiju atbalsta prasībām neatbilst 1 708 tonnas neattīrītas kokvilnas, tostarp 1 482 tonnas, kas neatbilst valsts platību samazināšanas noteikumiem, kuri pieņemti saskaņā ar Regulas (EK) Nr. 1051/2001 17. panta 3. punktu, 21 tonna, kas neatbilst minētās regulas 15. panta 1. punktā izklāstītajām labas un tirgum atbilstīgas kvalitātes prasībām, 75 tonnas, kas nav deklarētas saskaņā ar Regulas (EK) Nr. 1591/2001 9. pantu, 120 tonnas, ko iznīcinājis ugunsgrēks, un 10 tonnas, kas neatbilst Regulas (EK) Nr. 1051/2001 11. pantā minētā līguma noteikumiem.
(9)
10 tonnu neattīrītas kokvilnas neiekļaušana faktiski saražotajā daudzumā līgumu noteikumu neizpildes dēļ, kā arī ugunsgrēkā iznīcināto 120 tonnu neattīrītas kokvilnas neiekļaušana nav pamatota. Šis daudzums turklāt atbilst Regulas (EK) Nr. 1591/2001 16. panta 3. punkta otrās daļas kritērijiem, tāpēc tas ir jāpieskaita 355 348 tonnām.
(10)
Tādējādi, ņemot vērā iegūtās šķiedras kvalitātes kritēriju, 2005./2006. tirdzniecības gadā par faktiski saražotu daudzumu jāuzskata 355 482 tonnas Spānijas neattīrītās kokvilnas.
(11)
Ņemot vērā iegūtās šķiedras kvalitātes kritēriju, Spānijas iestādes ir atzinušas, ka atbalsta prasībām atbilst 440 tonnas neattīrītas kokvilnas no Portugālē apsētajām platībām. Šis daudzums atbilst Regulas (EK) Nr. 1591/2001 16. panta 3. punkta otrās daļas kritērijiem, tāpēc tas ir jāuzskata par 2005./2006. tirdzniecības gadā faktiski saražotu Portugāles neattīrītās kokvilnas daudzumu.
(12)
Regulas (EK) Nr. 1051/2001 7. panta 2. punktā paredzēts, ka gadījumā, ja Spānijai un Grieķijai noteiktais faktiski saražotais kopējais daudzums pārsniedz 1 031 000 tonnas, tad šīs regulas 3. panta 1. punktā minētā mērķa cena ir jāsamazina visās dalībvalstīs, kurās faktiski saražotais daudzums pārsniedz valstij garantēto daudzumu.
(13)
Bez tam, ja Spānijas un Grieķijas par 1 031 000 tonnām samazinātais faktiski saražotais kopējais daudzums ir lielāks par 469 000 tonnām, mērķa cenas samazinājums par 50 % pakāpeniski pieaug saskaņā ar Regulas (EK) Nr. 1051/2001 7. pantā 4. punkta otrajā daļā paredzētajiem noteikumiem.
(14)
Gan Spānija, gan Grieķija ir pārsniegusi 2005./2006. tirdzniecības gadā valstij garantēto daudzumu. Spānijas faktiski saražotais daudzums 2005./2006. tirdzniecības gadā nepārsniedz valstij garantēto, par 113 000 tonnām palielināto, daudzumu. Tādēļ Spānijā mērķa cenas samazinājums atbilst 50 % no procentuālā pārsnieguma. Grieķijā faktiski saražotais daudzums nepārsniedz valstij garantēto, par 356 000 tonnām palielināto, daudzumu. Tādēļ Grieķijā mērķa cenas samazinājums atbilst 50 % no procentuālā pārsnieguma.
(15)
Šajā regulā paredzētie pasākumi ir saskaņā ar Dabisko šķiedru pārvaldības komitejas atzinumu,
IR PIEŅĒMUSI ŠO REGULU.
1. pants
1. 2005./2006. tirdzniecības gadam nosaka šādu faktiski saražoto neattīrītas kokvilnas daudzumu:
-
1 124 714 tonnas Grieķijai,
-
355 482 tonnas Spānijai,
-
440 tonnas Portugālei.
2. 2005./2006. tirdzniecības gadam nosaka mērķa cenas samazinājumu par šādu summu:
-
23,280 euro par 100 kg neattīrītas kokvilnas Grieķijai,
-
22,748 euro par 100 kg neattīrītas kokvilnas Spānijai,
-
0 euro par 100 kg neattīrītas kokvilnas Portugālei.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 15. jūnijā

Labels: 2
17
19
6